Bħalissa qed issir ħidma kontinwa biex id-djar tal-anzjani kollha tal-gvern jiġu attrezzati bis-servizz tal-wifi sal-aħħar ta' Marzu 2021. Is-servizz ta' wifi se jkun fil-kmamar kollha bil-għan li aktar anzjani jużaw l-internet u għodod oħrajn tal-informatika filwaqt li jkunu jistgħu jżommu kuntatt aktar fil-qrib ma' qrabathom. Filwaqt li lbieraħ bdiet l-installazzjoni fid-dar tal-anzjani fil-Furjana, se jkomplu jsiru l installazzjonijiet fid-djar tal-anzjani fil-Mosta, fil-Mellieħa, fiż-Żejtun, f'Bormla u f'Zammit Clapp. Il-Ministru għall-Anzjani u l-Anzjanità Attiva Michael Farrugia qal li proprju hekk kif għadha kif saret evalwazzjoni tas-servizzi kollha li jaqgħu taħt il-kappa tal-anzjani u tal-anzjanità attiva, qed issir il-ħidma kollha meħtieġa biex isir titjib fuq dak li diġà hu tajjeb kif ukoll żvilupp u tibdil meħtieġ għaż-żminijiet tal-lum. Qal li f'dawn iż-żminijiet ta' pandemija, fejn l-użu tat-teknoloġija ġie aktar bżonnjuż, fosthom minħabba n-nuqqas ta' komunikazzjoni mal-qraba, inħasset il-ħtieġa li jkun hemm kontinwazzjoni ta' komunikazzjoni permezz ta' aċċess ta' wifi f'kull rokna tad-djar tal-anzjani. Hekk kif l-aċċess għar-riżorsi teknoloġiċi sar indispensabbli fid-dinja, il-Ministru Michael Farrugia jemmen li anke l anzjani għandu jkollhom aċċess faċli għall-internet. "Eventwalment hekk kif tgħaddi l-pandemija se nkunu qegħdin naħdmu fuq l-intergenerational activities għal aktar integrazzjoni fid-djar tal-anzjani maż-żgħażagħ u mat-tfal", qal il-Ministru Michael Farrugia.